(26)

Kõigi kolme turu puhul leidis komisjon, et i) pooltevaheline konkurents on tihe; ii) klientidel on väga raske tarnijaid vahetada; iii) konkurendid ei kujuta endast piisavat piirangut poolte turujõule; iv) konkurents tehnoloogia seisukohast on piiratud; v) tasakaalustav ostja jõud ei hoiaks ära hinnatõuse ning vi) turule sisenemise tõkked on kõrged. (a) Pooltevaheline konkurents on tihe. Komisjoni uuringust selgus, et poolte vahel valitseb tihe konkurents, olles võibolla isegi teineteise suurimad konkurendid roolimehhanismi hüdrauliliste ajamite, roolimehhanismi elektro-hüdrauliliste klappide ja orbitaalmootorite turgudel. Kvantitatiivne majandusanalüüs näitas, et pooled võistlevad neil turgudel samade võimaluste eest. Peale selle kinnitas turu-uuring, et konkurendid ja kliendid näevad poolte tootepakkumisi suures osas sarnaste ja asendatavatena. On ka tegurid, mis eristavad Danfossi ja Eatonit teistest turuosalistest, näiteks nende lai tootevalik ja nende toodete kvaliteet, mis samuti annavad alust järeldada, et poolte vahel on tihe konkurents. (b) Klientidel on väga raske tarnijaid vahetada. Tarnijate vahetamine on tehniliste ja praktiliste piirangute tõttu keeruline eelkõige masina tootmisetapis. Algseadmete valmistajatel on konkreetse toodetava masina iga komponendi jaoks tavaliselt samuti ainult üks heakskiidetud tarnija. Mõnikord on tarnija vahetamine kulutegurite ja heakskiitmiseks vajaliku aja tõttu raskendatud ka masina projekteerimisetapis ning seetõttu tavatsevad algseadmete valmistajad kasutada uutes masinates neid roolimehhanismi hüdraulilisi ajameid, roolimehhanismi elektro-hüdraulilisi klappe ja orbitaalmootoreid, mis on juba heaks kiidetud teiste masinate jaoks. (c) Konkurendid ei kujuta endast piisavat piirangut poolte turujõule. Kõigil kolmel turul on pooltele väga vähe usaldusväärseid konkurente. Turu-uuringus selgus, et olemasolevad konkurendid ei suuda tõenäoliselt pärast tehingu toimumist piisavalt piirata ühinemisel tekkinud üksust, arvestades i) nende piiratud turuosi ja ii) erisusi poolte ja konkurentide pakkumiste vahel, näiteks tootekataloogi või -kvaliteedi alusel. See toodete erisus annab alust järeldada, et ühinenud üksuse põhjustatava hinnatõusu korral ei ole kogu nõudlus konkurentsile avatud. (d) Konkurents tehnoloogia seisukohast on piiratud. Tehnoloogilised alternatiivid (roolimehhanismi hüdrauliliste ajamite puhul elektrilised ja elektro-hüdraulilised juhtimislahendused, roolimehhanismi elektro-hüdrauliliste klappide puhul Ognibene arendatud konkreetne juhtimislahendus ning orbitaalmootorite puhul elektrimootorid ja nukkvõlliga kolbmootorid) avaldavad pooltele piiratud konkurentsipiiranguid, sest i) algseadmete valmistajatel on raske või nad pigem ei soovi tehnoloogiat vahetada, ja/või ii) konkurents teiste tehnoloogiatega hõlmab ainult piiratud osa turust. (e) Tasakaalustav ostja jõud ei hoia ära hinnatõuse. Väikesed ja keskmise suurusega algseadmete valmistajad ostavad roolimehhanismi hüdraulilisi ajameid, roolimehhanismi elektro-hüdraulilisi klappe ja orbitaalmootoreid tavaliselt turustajate käest. Algseadmete valmistajatel ega turustajatel ei paista olevat piisavat tasakaalustavat ostja jõudu hinnatõusu ärahoidmiseks. Suuremad algseadmete valmistajad, kes ostavad otse pooltelt, omavad teataval määral mõnevõrra suuremat ostja jõudu. Kuid tarnijate vahetamise tõkked, pooltele usaldusväärsete alternatiivide puudumine ja varasemad juhtumid, kui pooltel õnnestus edukalt hinda tõsta suurte algseadmete valmistajate puhul, näitavad, et ka suurtel algseadmete valmistajatel ei oleks võimalik hinnatõusu ära hoida. (f) Turule sisenemise tõkked on kõrged. Roolimehhanismi hüdrauliliste ajamite, roolimehhanismi elektro-hüdrauliliste klappide ja orbitaalmootorite mis tahes turule sisenemine võtab kaua aega ja on vajaliku tehnilise oskusteabe, ekspertteadmiste, teadus- ja arendustöö ning samuti algseadmete valmistajate sertifitseerimis-, heakskiitmis- ja testimisprotsesside tõttu väga keeruline. Muid tingimusi – näiteks mastaabisääst, tootekataloogi ulatus, vajalikud müügi- ja tugisüsteemid ning maine – on uutel turuletulijatel väga raske täita. Sellest tulenevalt ei tuvastanud komisjon hiljutisi turuletulijaid ega ka potentsiaalseid lähitulevikus turule sisenejaid (sealhulgas väljaspool EMPd asuvaid tootjaid).